b'\n_START_ARTICLE_\nVi\xc5\xbeovlje, Italija\n_START_SECTION_\nZgodovina\n_START_PARAGRAPH_\nDevinski urbar omenja Vi\xc5\xbeovlje prvi\xc4\x8d leta 1578, ko je v vasi bila naseljena edina podlo\xc5\xbena dru\xc5\xbeina Gregorja Gabrovica. Leta 1794 na\xc5\xa1teva tedanji mavhinjski \xc5\xbeupnik v tej vasi \xc5\xbee 14 dru\xc5\xbein, od katerih se je kar 12 pisalo Gabrovec. Na \xc5\xbeeljo Tr\xc5\xbea\xc4\x8danov, ki so zahajali v Sesljan na kopanje so leta 1910 zgradili v vasi \xc5\xbeelezni\xc5\xa1ko postajo, proga pa je tod tekla \xc5\xbee 50 let prej.\n_START_SECTION_\nBoj proti nacifa\xc5\xa1istom\n_START_PARAGRAPH_\nV Vi\xc5\xbeovljah so 8. septembra 1943 ustanovili krajevni odbor Osvobodilne Fronte, v za\xc4\x8detku istega leta pa so blizu naselja minirali \xc5\xbeelezni\xc5\xa1ko progo. Sabotiranje \xc5\xbeeleznice se je na obmo\xc4\x8dju vasi nadaljevalo tudi pod nem\xc5\xa1ko okupacijo. Kot povra\xc4\x8dilni ukrep so nacifa\xc5\xa1isti 16. avgusta 1944 obkolili vas, kot tudi okoli\xc5\xa1ke vasi Mavhinje, Cerovlje in Medjo vas, jo po\xc5\xbegali in deportirali 15 doma\xc4\x8dinov. Sedem doma\xc4\x8dinov je bilo v posebnih bataljonih, deset v partizanih, 3 so padli v bojih, eden je umrl v tabori\xc5\xa1\xc4\x8du. Leta 1971 je ob\xc4\x8dina postavila na hi\xc5\xa1o "pri \xc5\xa0ucu" plo\xc5\xa1\xc4\x8do v spomin na po\xc5\xbeig vasi.\n_START_SECTION_\nDostop\n_START_PARAGRAPH_\nSkozi Vi\xc5\xbeovlje je speljana pokrajinska cesta iz Sesljana proti Mavhinjam; tu gre tudi pot do Cerovelj, ki se ob nogometnem igri\xc5\xa1\xc4\x8du vklju\xc4\x8di v pokrajinsko cesto Sesljan-Cerovlje. Do vasi Slivno pelje kolovoz. Pod vasjo je dvotirna \xc5\xbeeleznica Trst-Benetke-Videm. Na \xc5\xbeelezni\xc5\xa1ki postaji ustavijo le krajevni vlaki. \xc5\xbdeleznica je obenem lo\xc4\x8dnica med Vi\xc5\xbeovljami in Sesljanom. Na \xc5\xbeelezni\xc5\xa1ki postaji je tudi avtobusna postaja za povezavo po vaseh ob\xc4\x8dine Devin-Nabre\xc5\xbeina in do Trsta. V poletnih mesecih je na voljo tudi avtobusna povezava s Sesljanskim zalivom.\n_START_SECTION_\nDemografska rast\n_START_PARAGRAPH_\nVi\xc5\xbeovlje so razmeroma mlado naselje, ki je nastalo na zemlji\xc5\xa1ki posesti devinskih gospodov. Leta 1813 je vas \xc5\xa1tela le 75 prebivalcev, leta 1869 pa 126 prebivalcev. Do leta 1880 je \xc5\xa1tevilo prebivalcev nekoliko upadlo, nato pa nara\xc5\xa1\xc4\x8dalo do leta 1910 (265 preb. leta 1885), \xc5\xa1e posebno v desetletju 1890-1900. Sledilo je ponovno upadanje. Naselje se je izjemno pove\xc4\x8dalo v zadnjih 25 letih (442 preb. leta 2003) tako tudi \xc5\xa1tevilo prebivalcev, ki je leta 2010 naraslo na 1400. Nova bivali\xc5\xa1\xc4\x8da nastajajo zlasti ob cesti za Sesljan.'